የመጀመሪያ ደረጃ ተማሪዎች የማንበብና መጻፍ ችሎታቸው ደካማ ነው﻿
አዲስ አበባ፡- በመጀመሪያ ደረጃ ትምህርት ቤት የሁለተኛ ሳይክል ተማሪዎች ፊደልን በመለየት የማንበብና የመፃፍ ችሎታቸው ደካማ መሆኑ ተገለጸ። ችግሩ መኖሩ በተጨባጭ ስለታ መነበት መፍትሄው ላይ ከትምህርት ሚኒስቴር ጋር በጋራ እየተሰራ መሆኑን አዲስ አበባ ትምህርት ቢሮ አስታወቀ። የምኒልክ አፀደ ህፃናትና አንደኛ ደረጃ ትምህርት ቤት የቋንቋ መምህርት ወይዘሮ እምርታማረች ስዩም እንደሚሉት በአብዛኛው ተማሪ ዘንድ ፊደሎችን በደንብ ለይቶ በየደረጃው ማንበብና መፃፍ ላይ የሚታየው ችግር የጎላ ነው፡፡ ፊደላቱን በትክክል ስለማይለዩም ብዙዎች መፃፍና ማንበብ ይቸገራሉ፡፡ተማሪዎች ከአንደኛ እስከ አራተኛ ክፍል በቀጥታ እንዲያልፉ መደረጉ ₍ፍሪ ፕሮሞሽን₎ ማንበብና መፃፍ ጠንቅቀው ሳያውቁ ወደ ቀጣይ ክፍል እንዲዛወሩ ስለሚፈቅድ ለችግሩ ከፍተኛ ሚና መጫወቱን ተናግረዋል። እንዲሁም የአማርኛ ቋንቋ የዩኒቨርሲቲ መግቢያ ፈተና ላይ አለመሰጠቱም ተማሪዎች ለትምህርቱ ትኩረት እንዳይሰጡት ምክንያት እየሆነ መምጣቱንም ጠቅሰዋል፡፡ የአማርኛ ቋንቋ የመጻፍና የማንበብ ችግሩ ከአንደኛ ደረጃም አልፎ በሁለተኛ ደረጃ ተማሪዎች ላይም የሚስተዋል መሆኑን መምህርቷ ተናግረዋል፡፡ የአብዮት እርምጃ የአፀደ ህፃናትና አንደኛ ደረጃ ትምህርት ቤት የአማርኛ መምህር የሆኑት አቶ ሞገስ ወርቁ፤ ይህ አይነት ችግር በአንዳንድ ተማሪዎች ላይ እንደሚታይ ጠቅሰው በብዛት ግን የሚታየው አማርኛ የአፍ መፍቻ ቋንቋቸው ባልሆኑ ተማሪዎች ላይ መሆኑን ገልጸዋል፡፡ ዲቃላ ሆሄያት ላይ ተማሪዎች ብቻ ሳይሆኑ ብዙ መምህራንም ችግር አለባቸው ሲሉ ተናግረዋል፡፡ በአብዮት እርምጃ ትምህርት ቤት የሰባተኛ ክፍል ተማሪ አይናለም ገብሬ እና የአምስተኛ ክፍል ተማሪዋ እራኬብ እሸቱ እንዳሉት የተወሰኑት ተማሪዎች ማንበብ የማይችሉና ቃላትን ለይተው የማያውቁ መኖራቸውን ገልጸዋል፡፡በተመሳሳይ በዳግማዊ ምኒልክ አፀደ ህፃናትና የመጀመሪያ ደረጃ ትምህርት ቤት ተማሪ የሆነችው ሳሮን ደብሩ እንደምትለው፤ በትምህርት ቤትና ከትምህርት ቤት ውጭም ተፅዕኖ የሚደረግብን ከአማርኛ ቋንቋ ይልቅ የውጭ ቋንቋ እንድናውቅና ትኩረት እንድንሰጥ ስለሆነ ችግሩ በስፋት ይስተዋላል ብላለች፡፡ ብዙ ተማሪዎች ”ራብዕ“ እና“ሳብዕ” የሆኑ ሆሄያትን የሚጽፉት እያለዋወጡ መሆኑን ትናገራለች። ከተማሪዎች ወላጆች መካከል አቶ ሽመልስ አበራ እንደተናገሩት በአሁኑ ወቅት በየትምህርት ቤቱ የንባብ ውድድር፣ የክርክር መድረኮች አለመኖራቸው የተማሪዎች የንባብም ሆነ የንግግር ችሎታ እየተዳከመ መምጣቱን ይጠቅሳሉ። አሁን አሁን ደግሞ ተማሪዎች በተለያዩ ትምህርት አዘናጊ በሆኑ ነገሮች ተጠምደው ጊዜያቸውን ስለሚያሳልፉም በቤት ውስጥም መጽሀፍ የማንበቡ ባህል እየቀረ መምጣቱን ገልጸዋል። በቀጣይ የተማሪዎችን የንባብ፣ የመጻፍና የንግግር ችሎታ ለማሳደግ በየትምህርት ቤቶች ውድድር ማድረግ፣ መጽሀፍ እንዲያነቡ የቤት ስራ በመስጠት ጭምር ማበረታታት እንደሚያስፈልግም ገልጸዋል። ለዚህ ደግሞ ከትምህርት ቤቶች በተጨማሪም ወላጆችም ሀላፊነት እንዳለባቸው ተናግረዋል።የአዲስ አበባ የትምህርት ቢሮ የኮሙኒኬሽን ዳይሬክተር አቶ አበበ ቸርነት እንደሚሉት፤ ችግሩ በተጨባጭ አለ፤ ነገር ግን በሚባለው ልክ አይደለም ብለዋል፡፡ ይህን ችግር ለመፍታት ከትምህርት ሚኒስቴር ጋር በጋራ ተቀናጅተው በመስራት ላይ መሆናቸውን ገልጸዋል፡፡ ‹‹ጥሩ መምህር ካለ ጥሩ ተማሪ ስለሚኖር ››እንደ ፌዴራልም እንደ ከተማ መስተዳድርም ጥሩ መምህራንን ለማፍራት በትኩረት እየሰራን ነው፡፡ እንዲሁም ከትምህርት በሬዲዮ በተጨማሪ የመማር ማስተማሩን ሂደት በቴክኖሎጂ እንዲታገዝ ለማድረግ ቅድመ ሁኔታዎችን እያመቻቹ መሆኑን አስታውቀዋል፡፡አዲስ ዘመን ሚያዝያ 6/2011በ